Vi kan ikke have kvinder, der er bundet til kødgryderne, fordi deres mand mener, det skal være sådan, skriver Sofie Carsten Nielsen. Foto: Sophia Juliane Lydolph / Scanpix Denmark

BLOG: Vi kan ikke lykkes med integrationen, hvis ikke vi lykkes med ligestillingen.

I Danmark har vi forventninger til både mænd og kvinder. Vi lever nemlig af hinandens kompetencer, ideer og arbejdskraft. Det er sådan, vi har opnået de fremskridt, vi som samfund kan være stolte af.

Derfor blev jeg glad, da jeg i onsdags kunne læse i Jyllands-Posten, at 49 procent af de mandlige flygtninge i Danmark får et arbejde inden for tre år i landet. Ved at knokle sig frem til et arbejde har de nemlig meldt sig ind i fællesskabet. De har sat deres kompetencer, ideer og arbejdskraft i spil.

Men jeg blev også frustreret over at se, at udviklingen ikke er lige så positiv for de kvindelige flygtninge. Kun 14 procent af dem er kommet i arbejde inden for tre år. En del af problemet er kulturelt, for mange af de her kvinder kan godt arbejde. Især hvis vi er nysgerrige på, hvad de kan og vil og hvordan vi kan opkvalificere dem. Men nogle af de her mennesker betragter det ikke som kvindens rolle at arbejde. I stedet skal hun passe hjemmet og lade manden være skaffedyr.

Den forestilling går bare ikke i Danmark. Vi kan ikke have kvinder, der er bundet til kødgryderne, fordi deres mand mener, det skal være sådan. Og vi kan ikke have piger, der vokser op og tror, at de er dømt til et liv som husmor. Kort sagt: Vi kan ikke lykkes med integrationen, hvis ikke vi lykkes med ligestillingen.

Derfor er vi nødt til at sætte ind med tilbud og støtte. Vi skal uddanne dem, der mangler det sidste for at komme i arbejde. Og vi skal støtte ligestillingstiltag, der styrker flygtningekvindernes uafhængighed. Samtidig skal det have konsekvenser, hvis man knægter ligestillingen. Kommunerne skal tage snakken om, at det IKKE er lovligt at beslutte, at ens kone eller mand ikke må arbejde. Og modtager man offentlig forsørgelse og er sund og rask, så skal man selvfølgelig stå til rådighed for arbejdsmarkedet.

Vi ved, at et arbejde er altafgørende for at blive integreret i et nyt samfund. Derfor er vi nødt til at få flygtningekvinderne med. Og derfor er kampen for integration også en kamp for ligestilling.